khistorydata/jeongjo-sjw-relations huggingface dataset:
정조 6년
徐鼎修。以兵曹言啓曰。今二月三十日大駕詣弘陵展謁時。以何營軍兵隨駕。何營軍兵留都。而禁軍馬步軍。幾番幾哨磨鍊乎。敢稟。傳曰。訓局爲先廂。御營爲後廂。禁營留陣。禁軍及先後廂軍隨駕番數哨數用昨秋謁陵時例。磨鍊。可也。
정조 6년
徐鼎修。以兵曹言啓曰。今二月三十日弘陵幸行時。問安各差備應把驛馬別單。當依前例分排各道。磨鍊以入。而昨年八月明陵幸行時。京畿洪忠道驛馬外。切勿徵發事。旣承傳敎矣。今亦依此例。本曹驛馬及京畿洪忠兩道驛馬補把之數。一遵昨秋減數別單書入。而自監營定差使員。同月二十八日京中逢點。司僕寺添補京畿驛馬。則從本寺啓下數。直爲入把之意。分付。何如。傳曰。允。
정조 6년
趙時偉。以訓鍊都監言啓曰。本局字內內外山風落松。發遣將校摘奸。則其數爲九十餘株矣。依例輸入。取用於營門煮硝吐木之意。敢啓。傳曰。知道。
정조 6년
徐鼎修。以漢城府言啓曰。刑曹草記。金福瑞。分付漢城府。放逐鄕里事。命下矣。依傳敎。金福瑞。當日內放逐鄕里之意。敢啓。傳曰。知道。
정조 6년
徐鼎修。以刑曹言啓曰。罪人李枝盛。待用刑嚴處次保放。金應律李光敏金兌老。考律勘放事。命下矣。依傳敎。罪人前別監李枝盛。可信人處。姑爲保放。以待用刑後嚴處。弓角契貢人金應律。以大明律制書有違律照勘。杖一百。禁衛營巡邏牌將李光敏。軍士金兌老等。以不應爲事理重律照勘。各杖八十。竝收贖放送之意。敢啓。傳曰。知道。
정조 6년
徐鼎修。以刑曹言啓曰。罪人金應彦爲先遠配。待用刑。令該道臣嚴刑懲礪。干連各人。自本曹分等酌決事。命下矣。依傳敎。罪人金應彦。咸鏡道會寧府。定配所卽爲押送。而待用刑。令該道臣嚴刑懲礪事。發關。分付。其餘罪人中安一得。敎誘爭訟。作人詞狀。平日伎倆。綻露無餘。而雖以今番事言之。見其構成原情。稱以不合格式。全篇改製。仍爲書給者。究厥情狀。萬萬痛駭。許範末梢文字之登徹。雖曰一得之改製。應彦來歷。渠旣詳知。最初原情。肆然草給。論其罪犯。不下一得。徐德潤始事之初。旣已相議。呼籲之後。又爲往見。出草之說。發於安一得之招。相親之跡。證於金福瑞之供。則其所發明。不足取信。謹按大明律。有曰敎唆詞訟及爲人作詞狀。增減情罪者。與犯人同罪。安一得許範徐德潤。當與金應彦同罪。竝依此律。安一得慶尙道昆陽郡。許範全羅道樂安郡。各定配所。卽爲押送。而待用刑。自配所官各別嚴刑懲礪之意。一體分付于該道道臣。徐德潤。曾有內侍府職名。移義禁府處之。金福瑞。越房住接。雖曰驅逐。還養上言。雖曰挽止。興祿之姪。留置挾戶。揆以法意。極涉痛駭。此等之類。不可置之於京輦之下。而放逐鄕里。事關京兆。分付漢城府擧行。洪珀與應彦。雖爲姻婭。而前後事端。別無干涉。參酌放送。何如。傳曰。允。
정조 6년
記事官金夏璉書啓。臣敬奉聖諭。更爲傳諭于西部盤松坊曺判府事契中樞府判府事李徽之所住處。則以爲。臣情地危蹙。只俟斧鉞之誅矣。不意聖諭又降。勤勤懇懇。逈出尋常。至以予則知卿心之無他。而卿胡不知予心爲敎。又下臺臣之敍命。以便私分。螻蟻賤臣。何以得此於君父。臣雖無狀。不肖。豈不知聖意之曲庇。以開進身之路。而歷數前代。慘遭人言者何限。而未聞君父之慰諭敷心。如臣之得蒙於聖朝者。臣之惶隕感激之心。雖使蹈赴湯火。何敢爲辭。而第臣所遭。極其危懍。揆以廉防。晏然趨造。則人將謂彼夫也徒戀恩寵。不思自靖之義。揚揚冒赴。不知世間有羞恥事云爾。則臣亦何以自恕而自解耶。區區私義。只在於自勉補過之道。實無轉動之路。謹當搆入文字。控暴悲苦之情。而王人相守。徒傷國體。亟命召還。伏地顒望云矣。臣旣伏承期於偕入之命。姑爲仍留之意。敢啓。傳曰。知道。更爲敦諭。期於偕入。
정조 6년
記事官金夏璉書啓。卽者中樞府判府事李徽之。自西部盤松坊曺判府事契所住處。發向果川縣下北面甕幕里。臣旣伏承期於偕入之命。仍爲隨往之意。敢啓。傳曰。當下別諭。爾則先爲入來。
정조 6년
判府事李徽之疏曰。伏以。臣跡旣滓穢。病又沈綿。杜門蟄伏。只自訟愆。乃者臺論又發。聲罪狼藉。惶懍震惕。措躬無地。彼所謂漫漶呑吐畏焰等說。前因李義行之疏。有所仰暴。今不必更辨。而第以臣箚之急上。爲臣之罪。蓋其時太廟受香在明。臣冀免享官。侵夜上箚。而文疎語拙。且緣悤猝。誠有辭意之未達。彼以此責臣。則臣固摧謝之不暇。而臣箚尙在。臣之本情。何嘗髣髴於言者之言耶。臣行己沒信。人不相孚。始則吹覓。加之疑怒。三旬之內。章奏迭發。不諒之言。太欠稱停。一則臣自取。二則臣自取。臣實柔懦。不能刳腹自明。呼牛呼馬。任之而已。亦何怨尤也。噫。臣之得有今日。是誰之賜。枯骨復肉。卽天地好生之德也。覆盆畢照。亦日月用光之明也。殿下於臣。天地也。日月也。臣之感祝隕結之誠。雖蹈赴湯火。有不可辭。豈欲遽訣於明時。人臣去就。廉隅最重。臺言關係。如彼不輕。在臣自靖之道。惟宜永謝榮塗。退處丘壑。庶幾少補前愆。彷徨城外。亦有私義之不安。拜章告行。徑尋江郊。是豈臣樂爲也哉。伏乞聖慈。哀其跡而察其衷。特解臣職名。俾得優游畎畝。歌詠聖澤。以保殘齡。是臣區區之望也。臣無任。答曰。省疏具悉卿懇。纔宣前夜之諭。方竢造朝之期。書啓辭疏。次第來上。虛佇之餘。慨惜曷已。至若尋鄕之擧。尤出意外。卿須安心勿辭。卽起上來。聽我面諭。仍傳曰。此批答遣史官傳諭于李判府事。見今陵行在卽。畿民勞役孔殷。加之此時。以廚傳貽弊。實非所望於大臣。況昨日臺臣之收敍。開其進身之路。未聞入城。忽又尋鄕。處義未知十分爲穩。或以李義行尙在竄籍。爲難安之端耶。此則不然。義行發配之後。業已出肅登筵。大臣執引之義。似不在是。然在朝家敬禮大臣之方。凡可以體諒處。不容歇後看過。定配罪人李義行放送。以便大臣之心。
정조 6년
壬寅二月二十二日辰時。上御誠正閣。朝講入侍時。領事洪樂性。特進官具善復。知事李命植。特進官尹東暹。參贊官金尙集。大司諫趙尙鎭。侍讀官李時秀。檢討官金翊休。持平姜垣。假注書趙衍德。記注官金健修金鳳顯。以次進伏訖。上讀前受音訖。時秀進讀孟子第二卷自燕人叛。止且古之君子章訖。上讀新受音訖。時秀曰。孟子語齊梁之君。輒稱堯舜湯武。豈以齊梁之君。爲可以做得堯舜湯武之德業事功哉。誠以事君之道。不可以堯舜湯武。以下。期望於其君故也。如陳賈者。乃曰周公未之盡也。而況於王乎。急於逢迎謟諛。而不覺其自歸於吾君不能之科。齊王亦惑於陳賈文飾之說。不知其爲可怒之言。故雖有善端。而終未推廣者此也。至若孟子之訓民皆見之四字。誠格言。孔子嘗曰。某也幸苟有過。人必知之。大凡終古以來。人之有過而不能改者。皆由於護短飾過。惟恐人知。故終無遷善之美。若能有過而民皆見之。人必知之。則自不難於改過矣。伏望於此等處。深加玩繹焉。上曰。所陳好矣。翊休曰。吾甚慙於孟子云者齊宣羞惡之心。不能自已。此如以羊易牛之惻隱之端。苟能擴而充之。是心足以王矣。而爲一陳賈之逢迎。不免文過遂非之歸。豈不惜哉。大槪太上無過。其次改過。改過者有過則勿憚改。如日月之蝕更無過者。盡善盡美。無待於人。殷湯之改過不吝。誠爲美矣。周文之不諫亦入。尤是至德。故宋太祖曰。唐太宗之容受直言。固是人主之難事。不如不自爲非。使人無得以諫之也。我殿下遇災求言。思聞衮闕。臣嘗欽仰喜聞過之聖意。而益軫聖念於大中至正之道。無有一毫過不及之差。是臣區區之望也。上曰。所陳好矣。領事陳文義。樂性曰。末章文義。深有可觀矣。古之君子。有過而不憚改。今之君子。掩過而不知改。非但古今之有異。抑亦賢愚之不侔而然也。齊王猶以不用孟子爲歉。而陳賈則以文過爲心。請見而解之者。眞是小人情態也。殿下於賢邪用捨之際。亟加體察焉。上曰。所陳好矣。經筵特進官。亦陳文義。命植曰。齊王之吾甚慙於孟子云者。誠有一端善心。而陳賈逢迎爲辭。終使齊王不知改過。以至文飾之境。千載之下。實有慨惜者矣。過之一字。下番所陳。誠甚得宜。伏願殿下。以初無過失爲期焉。善復曰。臣是武夫。全昧文義。實無仰達矣。東暹曰。玉堂經筵。旣陳文義。別無所陳矣。上曰。參贊官亦陳文義。尙集曰。臣亦無所陳矣。上曰。臺臣亦陳文義。尙鎭等曰。臣亦無所陳矣。上曰。齊人皆謂孟子觀齊伐燕。且齊王曰。吾甚慙於孟子云者。有若歸咎於孟子者然。這箇文義。抑有可言歟。時秀曰。齊王固自伐之。寧有孟子之所勸乎。樂性曰。孟子。以齊人不悅則勿取爲言。以此觀之。孟子初無勸伐之事矣。上曰。賈請見而解之之解字。誠好矣。人或知過而不知改。則自歸文飾之科。而難抵解之之域矣。時秀曰。此解字與仲虺之誥釋字。略有所同。而至於過字解之義。恐或不然矣。上曰。人之無過。是爲第一等處。而如或有過。則固當解之。此不可放忽處矣。雖以政令施措之間言之。若有疑惑而不解。則人不悅服。且以近日論之。中外之惑滋甚。莫之解焉。是甚可悶矣。命植曰。聖敎誠好矣。以近日事觀之。廷臣之誠。不槪於聖心。以致有惑而莫解。今日交勉之責。專在於上有日月之蝕。則在下者解之。下有官師之失則在上而解之。卽一朝家美政。伏願反省焉。上曰。予於此等處。非不反省。而大抵朝廷。卽是端本之地。而上下之誠意未孚。以致乎四方之惑。爲今日朝廷。誠爲慨惜矣。樂性曰。今以目下事言之。在下者若有不善爲之事。則使之深思快解。若於義理處。旣有所執。而使之屈意强解。則殆近承順之風。臣意則此等處益加交勉。宜矣。上曰。人性不甚相遠。凡於疑惑之事。付諸然疑之科。以至疑傳疑信傳信。實非愼密之道矣。命植曰。臣之日前所陳。固未知何如。而三司之臣。同登前席。可諒臣心之無他矣。今此在廷之臣。實無疑惑之心。而未知殿下心之必無疑惑。俄所謂反省者。良以是矣。時秀曰。義理可明處。當解而不解。則人心漸入於疑惑矣。上曰。大抵是非。若在甲乙之科。則固當爲言。而若以無形無跡之事。執以爲論。則人之疑惑。終無可解之時矣。樂性曰。顧今義理。卽當明之。而在廷之臣。初無所疑。在外之人。漸致滋惑。伏願聖上。亟軫解惑之道焉。上曰。人之疑惑。愈往愈甚。解之無策。是甚可悶矣。講訖。樂性曰。昨今日氣和暢。聖體。若何。上曰。一樣矣。善復曰。臣承命詳査羅卒之鵲衣出處。則乃是自備。而元料布四十窠。額內額外各四十名。輪朔分排受食。貧賤難支。理所必至。今以挾輦羅卒移衛考喧。則咫尺侍衛。服色藍縷。不可不變通。依諫院喝導例。令該曹鵲衣次磨鍊上下。則使侍衛之卒。可免服色之麤劣。惶恐敢達矣。上曰。往復該曹。從長擧行後。草記。可也。出擧條善復曰。景慕宮靑龍邊。地勢汚下。土甚泥濘。鑿池貯水。亦甚宜矣。上曰。言甚便好。卿其看審爲之。可也。善復曰。白虎邊多有圮缺處。亦爲補土。宜矣。上曰。可矣。善復曰。武藝別監。今方抄得五六人。而無可合者。極可悶矣。向日待勘中座下別監。姑令置之。恐合宜矣。上曰。陵幸後固當差出。姑勿擬入。可也。命經筵先退。尙鎭啓曰。近來隄防不嚴。逆孽萌心。至有昨日金應彦事而極矣。渠以逆宦之姪。幸免緣坐。則固當縮伏之不暇。而乃敢以還養等說。構出原情。駕前咫尺之地。冒犯天威。放恣呼訴者。萬萬痛惋。揆以邦憲。不可遠配而止。請罪人金應彦絶島定配。上曰。依啓。又啓曰。新除授司諫奇彦鼎時在全羅道光州地。請斯速乘馹上來事。下諭。上曰。依啓。尙集曰。持平姜垣退出之際。擧措顚錯。揆以筵體。誠爲寒心。推考。何如。上曰。依爲之。出擧條垣啓曰。臣本以無似。初登前席。未諳規例。至有生疎失措之擧。致煩承宣之請推。臣何敢晏然於臺次乎。請命遞斥臣職。上曰。依啓。上曰。臺諫雖曰生疎。寧有如許擧措。極甚駭然矣。仍命書傳敎曰。筵席擧措。不但有駭觀瞻而已。雖因生疎之致。不可遞差而止。持平姜垣罷職。命退。承史以次退出。
정조 6년
壬寅二月二十二日巳時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。兵曹參議入侍。賤臣承命出。與徐有防偕入進伏。上曰。政官催促開政事。分付。賤臣承命出傳。上曰。兵批開政與否。知入。賤臣承命出回奏曰。方有差出之窠。而判書姑未入來云矣。上曰。不待參議之進去。判書仍爲開政事。分付。賤臣承命出傳。上曰。吏批政望催促持來。賤臣承命出持入。以刑曹參判參議望筒。命書傳敎曰。參判參議之望。俱是在外之人。此望筒勿施。以在京無故人更擬以入。上曰。玉堂承牌與否。知入。賤臣承命出回奏曰。應敎朴天行。副應敎徐有成。校理洪文泳。副校理李顯模。俱爲承牌入來云矣。命鼎修讀奏抄啓文臣試券考訖。命書各券批評。仍書等第訖。坼封。三中徐龍輔。三下李顯默。次上洪履健。以次出榜訖。命退。諸臣以次退出。
정조 6년
壬寅二月二十二日酉時。上御誠正閣。京畿監司入侍時。京畿監司李亨逵。同副承旨黃昇源。記事官李祖承。記注官金健修金鳳顯。以次進伏訖。上曰。行幸擇日。若或稍遠。則還爲民弊。故今番則日字不爲遠定。而似反爲近。凡百擧行。或無窘束之弊耶。亨逵曰。若經宿動駕時。則似有窘束之慮。然今番則旣是卽日還宮。而日字猶爲七八日矣。恐無不及之慮也。上曰。以新路動駕。則程途遠近。比前。何如。亨逵曰。似稍近矣。上曰。晝停所以撥所爲之。則似爲簡便。何不以此擧行乎。亨逵曰。道路狹窄。軍兵留住。似多難便。故不得以撥所磨鍊矣。上曰。凡在役民之事。有傳敎。然後可以儲置米會減耶。亨逵曰。然矣。命書傳敎曰。今番陵幸時。植炬雖已除之。其他諸般用民力處。依近例皆以儲置米會減。書訖。上曰。碑閣下馬一節。何爲磨鍊耶。亨逵曰。昨年行幸時。有歷臨之擧。故今番亦爲磨鍊矣。上曰。置之。可也。命書傳敎曰。同副承旨馳詣宗廟永禧殿景慕宮。奉審摘奸以來。命退。諸臣以次退出。
정조 6년
行都承旨嚴璹藥院進。行左承旨金尙集坐。右承旨趙時偉坐直。左副承旨申應顯坐直。右副承旨徐鼎修坐。同副承旨黃昇源坐。注書趙興鎭病李祖承仕直。假注書趙衍德藥院進。事變假注書李顯道仕。
정조 6년
申應顯啓曰。弘文提學鄭民始。旣在闕中。不爲肅謝。事甚未安。推考。何如。傳曰。允。
정조 6년
徐鼎修啓曰。憲府連日監察茶時。事甚未安。除差祭在外外。未肅拜。呈告人員。竝卽牌招。何如。傳曰。允。
정조 6년
以掌令李澤徵。持平尹行元牌不進罷職傳旨。傳于徐鼎修曰。只推。
정조 6년
黃昇源啓曰。卽伏見義州府尹申大升使臣先來狀啓。則十九日封發之啓。二十一日始到本道監營。莫重邊報。如是稽滯。極爲未安。事體所在。不可無警。該府尹從重推考。先來譯官及軍官。固當與陪持同爲上來。而中路落後。尙不待令事。未前有。萬萬駭然。竝令攸司科治。何如。傳曰。允。譯官二人。軍官一人。豈有一時病留之理也。必是其中一人有病故。而昨年追到軍官。有處分之擧。故不敢獨爲落留之狀。明若觀火。法網所在。萬萬駭然。待上來。自政院査實後。指名科治之意。更爲啓辭。
정조 6년
傳于申應顯曰。先來軍官。今日內追到。問啓置之。
정조 6년
傳于趙時偉曰。軍士房承旨入侍。
정조 6년
以全羅監司朴祐源狀啓。來三月令進上洗鱗石首魚。限內不得封進。惶恐待罪事。傳于趙時偉曰。勿待罪事回諭。
정조 6년
金尙集。以兵曹言啓曰。宣傳官李邦五。身病卒重。勢難供職。呈狀乞遞。當此陵幸在近之時。侍衛緊任。不可癏曠。今姑改差。何如。傳曰。允。與文兼未差之代。口傳差出。
정조 6년
兵曹口傳政事。以徐有防爲宣傳官。以李時秀爲文兼。
정조 6년
金尙集。以兵曹言啓曰。慶熙宮衛將金鴻齡。身病猝重。勢難供職。呈狀乞遞。輪番之任。不可久曠。改差。何如。傳曰。允。
정조 6년
金尙集。以義禁府言啓曰。平安道定州牧竄配罪人李義行放送事。承傳。啓下矣。李義行卽爲放送事。分付該道道臣之意。敢啓。傳曰。知道。
정조 6년
徐鼎修。以刑曹言啓曰。遠地定配罪人金應彦。因臺啓更爲絶島定配事。命下矣。依傳敎。金應彦全羅道靈巖郡楸子島。更定配。卽爲押送。待用刑。令配所官嚴刑懲礪事。分付該道道臣之意。敢啓。傳曰。知道。
정조 6년
承政院事變假注書李顯道書啓。臣於本月二十二日酉時量。敬奉聖批。馳往傳諭于果川下北面甕幕里判中樞府事李徽之所住處。則以爲。臣之今日情勢。有若窮人之無所歸。敢以咫尺之守。屢犯逋慢之罪。遽歸郊舍。稍遠城闉。是豈臣樂爲哉。誠有不獲已者。吁亦㥻矣。向者苟能固守寂寞之濱。自勉息補之道。人或少加相諒。庶不詬罵之太甚。而遽入脩門。自取人言。覆轍宜戒。曲枝可怕。殿下以天地之德。河海之量。雖欲洗湔而薰沐之。亦安得每每曲庇。以保終始之澤哉。此臣所以惶恧危蹙。恐或有再誤之懼也。伏奉批旨及傳敎。特示慨惜之聖意。誨以處義之未穩。又釋臺臣。以開進身之路。臣且悚且感。豈不欲卽日趨進。仰承聖諭。而宿病猝發於觸風。症勢有加於前日。委頓叫痛。末由起動。只竢嚴譴。不知所云。傳曰。知道。
정조 6년
壬寅二月二十三日辰時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。使行先來陪持今已入來。而狀啓軍官。何不入來乎。鼎修曰。其委折問于陪持人。則軍官遠路馳來之餘。猝發身病。今方落後於中和云。而本院以狀啓之遲滯。方啓辭請推矣。命退。承史以次退出。
정조 6년
壬寅二月二十三日酉時。上御誠正閣。軍士房承旨與前一直提學入侍時。前一直提學鄭民始。右承旨趙時偉。假注書趙衍德。記注官金健修金鳳顯。以次進伏訖。上謂民始曰。卿聞先來軍官消息乎。民始曰。姑未得聞矣。上曰。今番使臣。經數十餘次入侍。且寵賚出常云。實是罕有之事矣。民始曰。果是曾前未有之事矣。上曰。使臣觀燈之夕。七言律詩。卽刻製進云。可謂有光於我國矣。若使無文使臣。猝當此事。不能製進。則其爲貽羞於彼國。當如何哉。時偉曰。聖敎果然矣。上曰。明年皇帝出來於舊遼東云。在我國能無弊端乎。時偉曰。舊遼東距我境不過三百餘里。不無是慮矣。上曰。其時當遣問安使乎。時偉曰。當有使行矣。上曰。先來軍官之少得遲滯。似或無怪矣。時偉曰。陪持人直道馳來軍官則以草料上來。故果有遲滯之端矣。上曰。蔘蛤卜定事。能無弊端乎。民始曰。別無大段弊瘼矣。上曰。欲令差備煎進蔘蛤等物。以爲內入。可也。命退。諸臣以次退出。
정조 6년
行都承旨嚴璹藥院直。行左承旨金尙集坐直。右承旨趙時偉坐。左副承旨未差。右副承旨徐鼎修坐。同副承旨黃昇源坐直。注書趙興鎭病李祖承仕直。假注書趙衍德藥院直。事變假注書李顯道仕。
정조 6년
趙時偉啓曰。明日常參經筵。取稟。傳曰。停。
정조 6년
黃昇源啓曰。大司憲李𡊠呈辭。執義兪彦鏶在外。掌令李澤徵未肅拜。掌令池應龍在外。持平尹行元未肅拜。持平許晊差祭。今日以監察茶時之意。敢啓。傳曰。知道。
정조 6년
傳于趙時偉曰。一員有實病。一員未差。騎省番次苟簡云。兵曹參議前望單子入之。入之。申應顯落點。
정조 6년
傳于趙時偉曰。承旨前望單子入之。待下批牌招察任。
정조 6년
以禁衛營下番軍賞試才頉單子。傳于黃昇源曰。何必每每如是乎。慕華館開坐擧行。待開門仍佩往來。
정조 6년
以御營廳下番軍賞試才頉單子。傳于黃昇源曰。何必每每頉稟乎。洗馬臺開坐擧行。待開門仍佩往來。
정조 6년
傳于黃昇源曰。每値郊幸。宣傳官擧行。太不成樣。甚者。駕後宣傳官之類也。令告之不高聲。令傳時不急走者。雖係莊刑時。當各別決棍後汰去。預令嚴飭。俾勿犯科。況今行首宣傳官。以文臣差出。則其所檢戢。宜異武臣時一體嚴飭。
정조 6년
傳于黃昇源曰。司卷領籤。自是正職。有令攸司科治之命。則自本曹以移義禁府處之之意。依例草記後移送。而閣監則姑無定式。依飯監及司謁例。直令該曹擧行。如是曾經正職之人。移送禁府擧行事。定式施行。該房該府該曹。依此知悉。仍令本閣照此。
정조 6년
傳于黃昇源曰。留院公事入之。
정조 6년
黃昇源啓曰。明日次對。兩司當爲進參。除在外差祭外。呈告未肅拜人員。竝待開門牌招。以爲推移入侍之地。何如。傳曰。允。
정조 6년
傳于徐鼎修曰。都監行首敎鍊官。行首書吏及今日擧行書吏。令攸司科治。
정조 6년
以京畿監司啓本。罪人韓命龍物故事。傳于黃昇源曰。正犯旣已物故。隨從自宜酌勘矣。其分等決處當否。令該曹論理草記稟處。
정조 6년
傳于黃昇源曰。曾亦有例。雖値瑞蔥臺再明日旗軍洗馬依例爲之事。分付該寺。
정조 6년
傳于黃昇源曰。中官李得完拿處。
정조 6년
金尙集。以成均館官員。以同知館事意啓曰。陞補一年十二抄。逐朔設行。而若有過限之事。則當月念間。以限內不得爲之草記事。曾已定式矣。新除授大司成金履素。今方在外。未及上來。限內不得設行。令政院稟旨擧行。何如。傳曰。許遞。待明朝政官牌招差出。使之限內擧行。
정조 6년
黃昇源。以備邊司言啓曰。卽見統制使具明謙狀啓。則以爲。巨濟及知世浦封山失火。次次延及於加背梁栗浦永登諸處。而長廣闊遠。稚毛松之燒燼者。不知爲幾千萬株。巨濟府使李達觀。知世浦萬戶金廷龍。依事目拿問定罪事。請令廟堂稟處矣。莫重封山。有此失火。不卽撲滅。連日延燒。長廣之闊遠。株數之夥然前所罕有。事極驚駭。該府使李達觀。該萬戶金廷龍。依事目拿問定罪。帥臣苟能常時着意檢飭。則豈有此累千萬株延燒之事乎。其在嚴松政。杜後弊之道。不可無警。統制使具明謙從重推考。至於加背梁萬戶金東臣。栗浦權管李春瑞。永登萬戶崔昌文及各該監色山任等。亦依狀請。待用刑從重決棍。落火之人。尙未捕捉。事之稽緩。莫此爲甚。近來人心率多巧詐。必不無用意作奸之患。不可無別般覈治之道。另加詗察。卽速捕捉。嚴査得情。依律重勘之意。分付。何如。傳曰。知道。事未前聞。此而尋常處之。山無遺松而後已。該帥臣之不能摘發狀聞。已極疎忽。而到今又至幾日。亦無更報之事。焉用此不識之帥臣爲哉。統制使具明謙爲先越捧一等。巨濟府使李達觀。知世浦萬戶金廷龍等論罪一款。倂依狀請許施。而所請罪名。其在懲後之道。失之太寬。罷職後拿來重勘。道內邑鎭。設賑方張。此時遞易。在所當恤。待麥秋捧傳旨。放火根因。如或摘發論報。當有減等之擧。以此意。分付。加背梁萬戶金東臣等不可決棍而止。待麥秋令該府拿來査處次。亦令渠輩各自摘發根因査報。以爲贖罪之地。可也。
정조 6년
黃昇源。以訓鍊都監言啓曰。今二月二十五日禁衛營軍兵試射時。貳極門建陽門銅龍門把守軍。依前以入直訓鍊都監砲手替把事。自該營單子入啓矣。在前如此之時。以弘化門入直軍二十名除出。替代守營矣。今則各處分把。與前有異。弘化門軍三十名。金虎門軍二十名。待標信除出。把摠李潤元。哨官洪靑行。旗牌官任明休率領。與禁衛營將官軍兵。替代分把。而畢試後還爲替代之意。敢啓。傳曰。知道。
정조 6년
趙時偉。以御營廳言啓曰。今此幸行時。本廳中軍李廷壽。身病甚重。勢難隨駕。改差。何如。傳曰。允。
정조 6년
刑曹啓目。閣監兪得祐前後罪犯。旣已遲晩。而莫重守直之地。有此擅離之擧。所當考律嚴勘是白乎矣。旣有嚴問以聞之命。上裁。何如。判付啓。觀此所供。可謂罪上添罪。若有一分嚴畏之心。焉敢乃爾。閣監設置以後。元番次外。每三日一次式。或朝或晝。擅離莫重之處者。自昨年冬至今年春。無月不爲。殆作日課是如。守直別監。照羅赤等。齊聲一辭。毫無參差是隱。則今於特敎嚴問之下。何敢以四五次三字。肆然發口乎是旀。卽此除良。渠亦人耳。尙有秉彝是去乙。無病之老父。何以有病。尤是蔑倫之罪是如乎。更良嚴問取招。捧直招以聞爲旀。皆有之峴。壓臨門內。而渠於潛出之時。立人峴上。覘其臨幸時。呵導陳列與否。此又何等罪犯乎。右良罪狀。一一究覈。得情以聞爲良如敎。
정조 6년
壬寅二月二十四日辰時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。今番使行。無事往還。誠甚多幸。而且賦詩得名云。亦可嘉歎矣。鼎修曰。臣亦得聞使行消息。則彼國之優待使臣。實近古所無矣。上曰。陞補當月條。若未設行。則本館何不草記乎。卽令擧行事。分付。命退。承史以次退出。
정조 6년
壬寅二月二十四日酉時。上御誠正閣。坐直承旨入侍時。同副承旨黃昇源。記事官李祖承。記注官金鳳顯。別兼春秋徐龍輔。以次進伏訖。上命昇源及賤臣分讀公事以奏。昇源及賤臣。以次讀奏。上曰。內閣方有擧行事。別兼先退。可也。龍輔承命退出。讀奏公事訖。上曰。公事之已爲讀奏者。仍爲判下。可也。少頃。命退。諸臣以次退出。
정조 6년
行都承旨嚴璹藥院進。左承旨徐有防坐直。右承旨李在學坐。左副承旨趙時偉坐直。右副承旨金宇鎭坐。同副承旨徐鼎修坐。注書趙興鎭病李祖承仕。假注書趙衍德仕直。事變假注書李顯道仕。
정조 6년
徐鼎修啓曰。明日常參經筵。取稟。傳曰。停。
정조 6년
傳于徐鼎修曰。大臣備局堂上引見。
정조 6년
傳于李在學曰。軍士房承旨與提調入侍。
정조 6년
傳于徐鼎修曰。承旨兵曹參議前望單子入之。
정조 6년
承旨前望單子入之。金宇鎭徐有防落點。
정조 6년
兵曹參議前望單子入之。李在學落點。
정조 6년
徐鼎修啓曰。新除授右承旨徐有防。卽爲牌招察任。何如。傳曰。允。
정조 6년
傳于徐鼎修曰。吏房承旨入侍。
정조 6년
傳于徐鼎修曰。承旨前望單子入之。入之。李在學落點。
정조 6년
趙時偉啓曰。新除授右承旨李在學。卽爲牌招察任。何如。傳曰。允。
정조 6년
傳于徐鼎修曰。兵曹參議前望單子入之。入之。李亨元落點。
정조 6년
有政。吏批。行判書李命植進。參判金文淳式暇。參議沈念祖進。同副承旨徐鼎修進。吏批啓曰。大司成今當差出。而擬望之人乏少。承旨外任竝擬。何如。傳曰。允。以申應顯爲大司諫。以鄭淵淳爲修撰。以趙鼎鎭爲刑曹參議。以李性源蔡弘履爲同經筵。以韓德厚爲兵曹佐郞。以李身晦爲軍資正。以金聲應爲社稷令。以方宗擧爲典籍。以徐有成爲東學敎授。以黃昇源爲大司成。
정조 6년
兵批。判書鄭好仁進。參判蔡弘履入直進。參議申應顯病。參知柳誼病。左副承旨趙時偉進。副護軍李明運李漢泰李邦五。副司直金履素金履禧單付。
정조 6년
徐鼎修啓曰。新除授大司諫申應顯。旣在闕中。不爲肅謝。直爲出去。事甚未安。推考警責。何如。傳曰。允。
정조 6년
徐鼎修啓曰。兵曹參判蔡弘履所帶同經筵。旣在闕中。不爲肅謝。事甚未安。推考警責。何如。傳曰。允。
정조 6년
徐有防啓曰。卽者修撰金翊休謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。何如。傳曰。允。
정조 6년
徐有防啓曰。修撰金翊休牌不進罷職傳旨。今方捧入。而玉堂上下番俱空。事甚未安。應敎朴天行。副應敎徐有成。校理洪文泳。副校理李時秀。修撰鄭淵淳。副修撰李泰永。竝卽牌招。以爲推移入直之地。何如。傳曰。允。
정조 6년
兵曹口傳政事。副司直沈念祖。
정조 6년
傳于徐鼎修曰。適閱徒流案。奴遇春同罪。獨不蒙放。放送事。分付該曹。
정조 6년
以注書李祖承拿處傳旨。傳于徐有防曰。分揀。
정조 6년
趙時偉。以宗親府郞廳。以有司堂上意啓曰。今此弘陵幸行時。宗臣十二員。以每品例爲隨駕。而摠管及老病罷散人員外。只是八員。以此數隨駕之意。敢啓。傳曰。知道。
정조 6년
趙時偉。以戶曹言啓曰。各道年終錢穀御覽會計。每於翌年二月二十五日。啓請受出。修正入啓。自是定式矣。今年各道會案。幾盡上來。而慶尙道會案。則昨年災邑還穀。因朝令分數停退。而各樣穀簿。不無錯亂之慮。嚴飭各邑。往復査正。詳細考准之際。自爾遲滯。限內不得修正之意。該道道臣。旣已狀聞。御覽會計。待會案上來。修正以入之意。敢啓。傳曰。知道。
정조 6년
趙時偉。以戶曹言啓曰。卽接廣興倉所報。則以爲。三月朔頒祿次。倉官進去判府事李徽之家。請受祿牌。則纔已出往衿川地云。大臣旣在外邑。則令本道月廩輸送。曾有定奪。而係是大臣祿俸。何以爲之。敢稟。傳曰。往稟大臣。可也。
정조 6년
李在學。以兵曹言啓曰。因大臣言送。景慕宮左右邊洞口石橋五處。旣定橋名。別單書入。而此後則依此擧行之意。分付漢城府。使之一一知委。何如。傳曰。允。
정조 6년
趙時偉。以刑曹言啓曰。奴遇春同罪。獨不蒙放。放送事。命下矣。依傳敎。江原道安峽縣徒三年定配罪人奴遇春卽爲放送事。分付該道道臣之意。敢啓。傳曰。知道。
정조 6년
趙時偉。以刑曹言啓曰。因京畿監司李亨逵衿川縣囚推罪人韓命龍物故啓本判付內。正犯旣已物故。隨從自宜酌勘矣。其分等決處當否。令該曹論理草記稟處事。命下矣。取考按覈御史書啓。則手刃眞贓。宗雲命龍。少無異同。而若論其首從先後。則命龍心獰氣麤。眼無官長。故再入不已。宗雲年少膽弱。倉卒難辦。故一擧而止云云。以此區別。命龍置之首犯。宗雲置之次犯。第觀其獄事首尾。則宗雲爲父復讎之心。不下於命龍爲兄報怨之情。而再入一擧。俱出殺心。則宗雲便一命龍。御史所謂當爭毫釐四字。本意可見。宗雲命龍。恐不必分而二之。謹按續大典推斷條有曰。邑民向官長放砲者。首謀不待時斬。脅從減死定配。懷刃放砲。殺謀則同。罪人韓宗雲。依此旁照。論以首謀。令道臣待用刑。具格啓聞後。稟處。至於韓宗完韓命周韓宗碩等。各其招辭雖或參差。同惡相濟。一時隨入。則論其罪犯。別無差等。亦以脅從。減死定配。比律勘處之意。一體分付該道道臣。何如。傳曰。允。
정조 6년
趙時偉。以訓鍊都監言啓曰。本局哨官鄭宅興。身病甚重。勢難察任。改差。何如。傳曰。允。
정조 6년
趙時偉。以義禁府言啓曰。因刑曹啓辭。罪人安一得許範徐德潤。當與金應彦同罪。而徐德潤曾有內侍府職名。移本府處之事。允下矣。罪人徐德潤。依金應彦等律。遠地定配於慶尙道丹城縣。而以刑曹啓辭內辭意。具罪目依例發遣府羅將。押送配所。刑推一款。亦依金應彦例。令道臣待用刑。嚴刑懲礪事。分付。何如。傳曰。允。
정조 6년
金宇鎭。以義禁府言啓曰。中官李得完拿囚之意。敢啓。傳曰。分揀放送。
정조 6년
金宇鎭。以義禁府言啓曰。時囚罪人鄭潝。以削仕一百五日。照律以入。而雖是功臣孫。削仕則無功減之例。不得書入之意。敢啓。傳曰。知道。
정조 6년
禁府照目。懿昭墓守衛官鄭潝矣。墓所守護。事體至重。而身爲守衛官。常時不能嚴禁。木根執捉之數。至於二十餘株之多。事極痛駭。以此照律罪。削仕一百五日。私罪。奉敎依允。
정조 6년
禁府照目。平海前郡守曺遠振矣。身爲配所官。莫重罪人之以兄代弟。換名到配之狀。不能覺察。事之矇然。莫此爲甚。以此照律罪。杖八十收贖。奪告身三等私罪。奉敎依允。功減一等爲良如敎。
정조 6년
壬寅二月二十五日巳時。上御誠正閣。藥房提調入侍時。藥房提調鄭民始。右承旨趙時偉。假注書趙衍德。記注官金健修金鳳顯。以次進伏訖。上曰。吳道炯使之入來。賤臣承命出。與道炯偕入進伏。上曰。俄於殿座時。膈間若虛。神氣忽眩。是何症也。道炯曰。膈痰或滯。脾胃不足。則間有如此之症矣。上曰。昨夜連有燥熱之症。進服安神丸。而朝者仍有神氣之不平矣。道炯曰。此是虛氣上升之致。加味調中湯限五貼進御。則似有得效矣。命書榻敎曰。進御加味調中湯。一貼式自今日煎入。上曰。一直提學內閣仕進與否。知入。賤臣承命出回奏曰。今方政廳進去云矣。民始曰。均廳有給。代成均館之木十許同。本廳元無所捧之木。故貿易充給。而成均館則以木受去。不如純錢。屢次移文。請以本色支給云。在本廳旣無所損。在該館若有利益。則以錢給代。可謂兩便。而但節目中旣以木懸錄。則有不敢任自換給。故敢達矣。上曰。依爲之。出擧條民始曰。今番陵幸時。守禦廳留陣。而臣則以藥房隨駕。當以中軍代領。故敢達矣。上曰。依爲之。出擧條命退。諸臣以次退出。
정조 6년
壬寅二月二十五日午時。上御誠正閣。吏房承旨入侍時。右副承旨金宇鎭。假注書趙衍德。記注官金健修金鳳顯。以次進伏訖。上曰。昨日秋曹開坐時。閣監所供。果何如。宇鎭曰。捧供時稱以親病甚重。至於四五次闕直云。而多生恇怯。不能善供矣。上曰。一直提學入侍。賤臣承命出。與沈念祖偕入進伏。上曰。二直提學明當入來乎。念祖曰。然矣。上曰。李澤徵之十五條發啓。近古所無。而其所奏語。亦多有可聞者矣。宇鎭曰。然矣。念祖曰。臣與吏判。今爲親査。則揆以私義。有難仍冒矣。命書傳敎曰。閣直苟艱。直提學沈念祖本職許遞。又命書傳敎曰。左承旨今番陵幸。以該房勢難驅馳云。許遞。前望單子入之。又命書傳敎曰。俄有筵敎。大臣想已聞之。李判府事入城與否。政院知入。命退。承史以次退出。
정조 6년
壬寅二月二十五日申時。上御誠正閣。右副承旨入侍時。右副承旨金宇鎭。假注書趙衍德。記注官金健修金鳳顯。以次進伏訖。上曰。左承旨入侍。賤臣承命出。與徐有防偕入進伏。上曰。除拜宣傳官。可謂好爵乎。有防曰。曾所未經之職。故有若華顯矣。上曰。箕伯何當交龜乎。宇鎭曰。當在明日云矣。上曰。連三日日暈。雨意杳然。旱氣太多。來頭年事。亦屬可悶矣。宇鎭曰。果然矣。上曰。今番使行。若非洪秀輔之能文。則必貽羞於彼國矣。有防曰。此後使臣不可不擇送矣。上曰。前後大臣。皆爲專對之行。來頭使行。右相入去。好矣。宇鎭曰。本有疾病。似難遠役矣。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨趙時偉坐。右副承旨金宇鎭坐。同副承旨徐鼎修坐直。注書趙興鎭病李祖承仕直。假注書趙衍德藥院直。事變假注書李顯道仕。
정조 6년
李在學啓曰。玉堂備員間視事。頉稟。傳曰。知道。
정조 6년
趙時偉啓曰。守禦使鄭民始。以司僕寺提調。旗軍洗馬。今方出去矣。所受密符。來請還納。何以爲之。敢稟。傳曰。仍佩往來。
정조 6년
傳于趙時偉曰。訓鍊都監從事官李時秀。以本職玉堂。昨已違牌坐罷。而陵幸隔日。且有擧行事。敍用。兼帶竝仍任。
정조 6년
兵曹口傳政事。文兼李時秀仍任事。承傳。
정조 6년
傳于趙時偉曰。宣傳官有闕代。口傳差出。
정조 6년
兵曹口傳政事。宣傳官田文顯。
정조 6년
傳于徐鼎修曰。京畿監司使之明日入侍。
정조 6년
李在學啓曰。今三十日弘陵親祭祭文。當爲製進。而藝文提學黃景源三度呈辭入啓矣。弘文提學鄭民始。待明朝牌招。以爲製進之地。何如。傳曰。允。
정조 6년
徐鼎修。以吏曹言啓曰。因政院啓辭。今番守令薦擧中應薦不薦人。令該曹察推事。允下矣。綾恩君具允明。判敦寧黃景源。左參贊尹東暹。盆溪君金世佐。知敦寧安𠍱。戶曹判書李衍祥。東恩君申大觀。全興君李世珪。豐昌君柳澐。仁陵君李在協。同敦寧尹光紹。禮曹參判鄭一祥。江華留守金熤。敦寧都正沈觀之。兵曹參知柳誼。判校任玉。右通禮朴聖泰。奉常正尹㬦。司僕正尹東晩。軍資正奇彦鼎。司成蔡廷夏。廣州府尹洪檢。慶州府尹尹坊。義州府尹申大升。坡州牧使許𡨶。楊州牧使洪明浩。忠州牧使兪恒柱。昌原府使趙升鉉。洪州牧使邊得讓。星州牧使李廷恢。綾州牧使朱重純。濟州牧使李文爀。黃州牧使徐魯修。永興府使沈釋之。吉州牧使尹得逵。安州牧使金履禧。水原府使閔鍾顯。富平府使尹光裕。竹山府使李彦忠。喬桐府使申應周。南陽府使姜游。仁川府使尹得霖。淸風府使李義綱。仁同府使閔百恒。善山府使鄭存養。東萊府使李秉模。㭍谷府使金衡柱。密陽府使金履鐸。河東府使李彦春。咸陽府使李匡運。居昌府使金景濂。南原府使徐侃修。順天府使宋鍈。潭陽府使李益烍。長興府使具綱。谷山府使南玄老。豐川府使丁範祖。鐵原府使邊慶遇。三陟府使李弘之。寧越府使魚錫定。鍾城府使柳焵。慶源府使李。安邊府使李度默。穩城府使柳大源。北靑府使李命俊。慶興府使李敬倫。富寧府使沈命德。茂山府使李尙訥。甲山府使閔光晉。三水府使洪秉聖。端川府使邊鎭城。成川府使朴天衡。中和府使李健秀。三和府使任屹。咸從府使金魯成。楚山府使李基成。鎭海縣監李萱。應薦不薦。令政院依例捧傳旨。臣亦在犯科中。惶恐待罪之意。敢啓。傳曰。知道。係是法典所載。卿亦理難獨免。令政院一體捧傳旨。
정조 6년
徐鼎修。以戶曹言啓曰。因傳敎。以三月朔祿俸事。發遣倉官往問于判府事李徽之所住處。則以爲。旣在外邑。不敢冒受云。何以爲之。敢稟。傳曰。距江倉未滿一舍之地。故有往稟之命矣。大臣旣以在外邑。不敢冒受倉祿爲說云爾。則勢將依例令本官輸送。照此擧行。可也。
정조 6년
趙時偉。以兵曹言啓曰。弘陵幸行。期日在近。本曹堂上守宮及侍衛。不可不備員。而新除授參議李亨元時在平安道寧邊府任所。無以推移。參議李亨元。令政院稟旨變通。何如。傳曰。允。
정조 6년
徐鼎修。以訓鍊都監言啓曰。依下敎。武藝別監一百三十七人處。饌價每人三時各錢文五錢四分式。磨鍊。分給之意。敢啓。傳曰。知道。
정조 6년
徐鼎修。以禁衛營言啓曰。來五月當二番前部右司屬黃海道五哨軍兵。來四月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 6년
徐鼎修。以禁衛營言啓曰。來三月當二番前部中司屬黃海道五哨軍兵逢點實數六百五十二名。已爲點閱整齊。來三月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 6년
徐鼎修。以御營廳言啓曰。依下敎。敎鍊官崔命喆汰去之意。敢啓。傳曰。今日本廳擧行。可謂萬萬駭然。奚獨此一校之罪而已。紀律紀綱。掃地盡矣。然此校猶屬解事邊。汰去之命。不過申飭。姑爲分揀。所謂敎鍊官輩。雖非自行伍陞遷者。坐作進退之際。行般號令。若能着意肄習。安有今日擧措也。此後閑散之類。俾各口誦指南。手鍊麽兒。卿亦以時考勤怠行賞罰。則身手之精銳。公私之使役。豈讓於行伍。莫不在於卿等申飭之如何。從後無論卿營與他營。當有間間閱試之方。卿等惕念。可也。
정조 6년
徐鼎修。以御營廳言啓曰。本廳來五月六月兩朔應立左部後司屬全羅左道二哨。右道三哨合五哨軍兵。四月二十五日。京中逢點。五月初一日。與右司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 6년
徐鼎修。以御營廳言啓曰。本廳來三月四月兩朔應立左部右司屬全羅左道五哨軍兵六百七十名。已爲逢點整齊矣。三月初一日與中司軍兵替代後。舊軍放送之意。敢啓。傳曰。知道。
정조 6년
徐鼎修。以刑曹言啓曰。因臺啓。中官輩騎驢橫馳街路者。嚴勅法府。隨現重勘事。命下矣。依傳敎。當該內侍府書員發差。捉來中官中騎驢人。各別嚴査。使之自首。則該府書員林枝億回告內。近來中官果無騎驢之事。長番內侍文道器年近八十。氣力不能跨馬。故出入之際。每騎小特云云。反覆究問。一如前說。大抵乘特雖異於騎驢。前後飭敎之下。非馬而濫乘者。極涉可駭。其罪狀令該府處之。此後則毋敢冒禁騎驢之意。更加嚴飭於該府書員處。如或有現發之事。草記論罪計料之意。敢啓。傳曰。知道。騎特不騎馬。則雖與騎驢有異。不可無罪。令內侍府削職捧傳旨。此後另加小心之意。嚴飭。可也。
정조 6년
徐鼎修。以漢城府言啓曰。中官輩之冒濫騎驢。橫馳街路者。嚴飭法府。隨現重勘事。因憲臣所啓蒙允矣。依所啓。內侍府書員處。中官之騎驢橫馳者。使之自首之意。各別嚴問。則該府書員林枝億回告內。近來內侍公私出入。一無騎驢之事。而其中內侍文道器年近八十。難以騎馬。凡於出入。果騎小特云。無論驢與小特。此與騎馬有異。其罪狀令該府處之。此後則中官輩無敢騎驢事。嚴飭內侍府之意。敢啓。傳曰。依。刑曹草記批旨擧行。可也。
정조 6년
禁府照目。陰城前縣監呂龜周矣。莫重殺獄。締結受賂。欲爲翻案情節。今始自服。究厥所爲。萬萬無狀是白遣。再次嚴問之下。欺罔納招之狀。尤極痛駭。照法重勘罪。從重論。死罪良中減一等。杖一百收贖。告身盡行追奪。流三千里定配。私罪。奉敎依允。
정조 6년
徐鼎修。以義禁府言啓曰。時囚罪人呂龜周。杖一百收贖。告身盡行追奪。流三千里定配事照律公事判付內。依允啓下矣。呂龜周。杖一百收贖。告身盡行追奪。全羅道潭陽府。流三千里定配。而以本府結語內辭意。具罪目。依例發遣府羅將。押送配所。何如。傳曰。允。
정조 6년
壬寅二月二十六日辰時。上御春塘臺。親臨瑞蔥臺試藝入侍時。行都承旨嚴璹。左承旨徐有防。右承旨李在學。左副承旨趙時偉。右副承旨金宇鎭。同副承旨徐鼎修。記事官趙興鎭李祖承。兼春秋金健修金鳳顯。以次進伏訖。上曰。所謂南行宣傳官者。稱頉於試藝擧案。極爲駭然。宣傳官李東善李潤集竝拿入。上曰。爾等旣是宣傳官。則焉敢創出無前之規。稱頉於試藝擧案乎。事極駭然。此非爾等獨自擅爲之事。其委折從實直告。東善等曰。具是臣等愚迷所致。未諳體例。誤聽下吏之言。遽然稱頉。罪不容誅。無辭可達矣。上曰。時非用棍。姑爲參恕。一竝拿出。試官具善復及宣傳官。以次行參現禮訖。善復曰。禁御兩營新舊番交替之時。若値動駕。則毋論新舊番。各其營擇定。隨駕留陣後。以餘軍。內外各營入直與屛門把守出用。自是前例。每當如此之時訓局餘軍代直出用之安徐。曾有前規矣。兵曹啓下節目中。循例以訓局軍磨鍊。此一節。令兵曹改付標似好。惶恐敢達矣。上曰。依爲之。出擧條上曰。以文臣差出行首之任。意在修擧受敎廳風。而以近來事觀之。則非但壞了廳風。創出謬規。李東善輩顯頉試技。可謂無嚴。而不爲申飭。反不如渠輩之久任責成矣。時偉曰。近來宣傳官凡百擧行多爲懈弛。至於節目間事。實無劃一之法。而諸宣傳官視若尋常。輒以事過爲幸。誠爲可駭矣。上曰。此則不可不釐正。李儒敬往議於兵房承旨。雖至節目小事。一一釐正。俾無如前之弊。可也。上曰。御營廳看勢敎鍊官。知名以入。儒敬奏曰。崔命哲云矣。上曰。御營廳敎鍊官全數待令。集春營及東營入直軍兵一體待令。上曰。御營廳軍校。可謂不成貌樣。當親閱軍容。斯速待令。少頃。儒敬奏曰。集春營東營軍士及御營廳敎鍊官。皆已待令矣。上曰。入之。仍命列陣整伍。鄭觀猷等。或先呼鉦手。或徑呼旗手。殆不成陣。上命鄭觀猷等出付北營。上曰。閑散敎鍊官差出。前後大將。知名以入。儒敬承命書入。上曰。金明遇雖曰閑散。號令行陣。頗爲成樣。不可無奬勵之政矣。善復曰。此是老鍊人矣。上命儒敬呼明遇進伏。仍命賜箭竹一部。上曰。李時輔旣是禮輔之同生。則安可置之於軍門。甚可駭然。自摠使之爲御將時。所謂閑散。全眛軍務之如何。徒費廩料。此後則雖是閑散窠。必以習熟兵書者差出。可也。時偉曰。因兵曹草記。今此幸行時。侍衛不可不備員。在外參議李亨元。令政院稟旨變通事。允下矣。合有變通之道。何以爲之乎。敢稟。上曰。許遞。可也。出擧條上曰。司僕寺調馬後。大臣以下入侍。賤臣承命出。與一提調徐命善。提調鄭民始偕入進伏。上曰。調馬後首副末三望。果何如耶。命善曰。三望果皆善步無頉矣。上曰。陵幸不遠。諸道方伯春巡。其無相礙之弊耶。命善曰。事勢不無難處之端。臣方欲仰達矣。上曰。自前雖値幸行。如有特敎。不爲撤巡矣。出擧條知委。可也。命善曰。春序過半。諸道方伯。必多有發巡處。今番幸行時。若使撤歸。則沿路弊端。亦不可不念。在前或有筵稟仍發之例。今亦依此知委。何如。上曰。依爲之。出擧條命提調先退。仍命書傳敎曰。武科監試在明。未肅拜在外臺諫竝許遞。政官待開門牌招開政。命退。諸臣以次退出。
정조 6년
壬寅二月二十六日酉時。上御誠正閣。坐直承旨入侍時。同副承旨徐鼎修。假注書趙衍德。記注官金健修金鳳顯。以次進伏訖。上曰。御營廳敎鍊官事。極甚駭然矣。旣曰敎鍊官。而全昧陣法。寧有如許紀律乎。鼎修曰。其所擧行。果甚駭然矣。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐直。左副承旨趙時偉坐。右副承旨金宇鎭坐。同副承旨徐鼎修坐。注書趙興鎭病李祖承仕直。假注書趙衍德藥院直。事變假注書李顯道仕。
정조 6년
金宇鎭啓曰。大司憲李𡊠呈辭。執義兪彦鏶在外。掌令李澤徵茶時進。掌令池應龍在外。持平尹行元呈辭。持平一員未差。今日以監察茶時之意。敢啓。傳曰。知道。
정조 6년
李在學啓曰。京畿監司李亨逵。依下敎來待矣。
정조 6년
傳于李在學曰。軍士房承旨與京畿監司入侍。
정조 6년
趙時偉啓曰。今此謁聖武科初試時。一二所監試官單子。當修整以入。而諫院。只正言柳儞外。皆在外。無以備員受點。合有變通之道。何以爲之。敢稟。傳曰。許遞。
정조 6년
傳于金宇鎭曰。右承旨與武所試官入侍。
정조 6년
傳于李在學曰。同副承旨入侍。
정조 6년
傳于李在學曰。禮房承旨入侍。
정조 6년
有政。吏批。判書李命植進。參判金文淳進。參議未差。同副承旨徐鼎修進。吏批啓曰。大司諫今當差出。而擬望之人乏少。外任竝擬。何如。傳曰。允。以鄭宇淳爲大司諫。李身晦爲司諫。柳匡國爲掌令。李錫夏爲持平。趙錫穆爲獻納。金寅燮爲正言。李頤祥爲副校理。尹尙東爲修撰。朴師訥爲戶曹參議。李東馨爲兵曹參議。徐有隣爲藝文提學。權儐爲中部都事。徐有大爲寧邊府使。
정조 6년
徐鼎修。以吏曹言啓曰。今此大報壇祭薦爼官。當以戶曹參議塡差。而戶曹參議朴師訥。身病甚重。勢難將事。不可無變通之道。令政院稟旨變通。何如。傳曰。許遞。今日政差出。
정조 6년
再政。申應顯爲大司諫。鄭彦郁爲獻納。崔烜爲正言。朴取源爲戶曹參議。
정조 6년
兵批。判書鄭好仁病。參判蔡弘履進。參議李東馨未肅拜。參知柳誼病。副護軍奇彦鼎池應龍。副司直金尙集申應顯李鼎模許晊。副司果崔烜單付。
정조 6년
傳于金宇鎭曰。凡救護疏遞職之後。元無承批之例矣。今此武所試官望筒中。前持平崔烜。以陳疏未承批懸註以入該房事。大是不察。當該承旨從重推考。
정조 6년
趙時偉啓曰。弘文提擧鄭民始陳疏入啓。新除授藝文提學徐有隣。卽爲牌招。親祭祭文。使之製進。何如。傳曰。允。
정조 6년
徐鼎修啓曰。藝文提學徐有隣牌不進推考傳旨。今方捧入矣。祭文當爲製進。而如是違牌。事甚未安。更卽牌招。何如。傳曰。允。
정조 6년
徐鼎修啓曰。藝文提學徐有隣再牌不進推考傳旨。今方捧入矣。祭文製進。不容少緩。而連事違召。誠甚未安。所當更請牌招。而係是一日三牌。何以爲之。敢稟。傳曰。更爲牌招。
정조 6년
徐有防啓曰。藝文提學徐有隣。纔已陳疏。入啓矣。祭文製進。不容少緩。弘文提學鄭民始。卽爲牌招。何如。傳曰。允。
정조 6년
徐有防啓曰。弘文提學鄭民始牌不進推考傳旨。今方捧入。而祭文製進。不容少緩。更卽牌招。何如。傳曰。允
정조 6년
徐有防。以弘文館言啓曰。本館上番。連日闕直。事甚未安。今日政。新除授玉堂。待下批牌招入直。何如。傳曰。允。
정조 6년
持平前望單子入之。韓栐李泰永落點。
정조 6년
傳于趙時偉曰。僉中樞望口傳擬入。
정조 6년
徐有防啓曰。新除授弘文館副校理李頤祥時在京畿廣州地。修撰尹尙東時在北評事任所。經筵入番事緊。竝斯速乘馹上來事。下諭。何如。傳曰。允。
정조 6년
徐有防啓曰。副修撰李泰永移拜臺職。副校理李頤祥。修撰尹尙東在外。玉堂上下番俱空。事甚未安。有闕之。代卽爲開政差出。待下批牌招入直。何如。傳曰。前望單子入之。
정조 6년
李在學啓曰。藝文提學徐有隣疏批已下。待明朝牌招。以爲祭文製進之地。何如。傳曰。允。
정조 6년
傳于徐鼎修曰。推考房承旨入侍。
정조 6년
傳于李在學曰。提調入侍。
정조 6년
兵曹口傳政事。僉知李澤徵落點。
정조 6년
傳于李在學曰。筵話事體。何等莫重。而近來次對筵本。太甚未瑩。至於今日修整之本。尤不成樣。該房若能照檢。安有是也。此亦怠於奉公之一端。當該承旨爲先禁推。更令遂改釐正。待畢修正捧傳旨。
정조 6년
李在學。以備邊司言啓曰。因掌令李澤徵所啓。各軍門將校丁酉以後。白徒差出者。自廟堂査實草記事。命下矣。査問于五軍門及龍虎營。則訓鍊都監。以爲本局全以行伍陞差云。禁衛營敎鍊官金宗弼。雖有別武士假銜。而不過一張傳令而已。初無隨行之事。不可以陞差論。御營廳敎鍊官李時輔。雖曰前仕。渠以罪人李禮輔之弟。尙今留置於執事之列。極爲可駭。守禦廳敎鍊官車信復。雖曰代其父之任。而係是白徒。摠戎廳敎鍊官吳載麟。龍虎營敎鍊官劉瓊鄭學基陳宜良。俱以白徒差出矣。各軍門旣以節目之未啓下。姑循謬規。不卽釐改云。則此與違越式令。雖有間焉。而筵稟蒙允之後。一循舊套。無所矯革者。殊甚未安。筵稟後。以白徒差出之人。一竝勿施。李時輔一體汰去。李時輔不卽汰去之大將。從重推考。更令各該軍門取才差出事。分付。何如。傳曰。本事曾在丁酉年間筵稟。則雖已蒙允。節目則姑不啓下。諸將臣之徇私直差。固甚萬萬寒心。而此與違越式令。不無間焉。至如見差之將校。于何有古辜。無端沙汰乎。今番一倂特爲勿論。此後俾各十分暢念。節目頒布前。凡於閑散窠。雖作行伍。必以前銜中。曉暢軍旅人。或閑散中出入軍門人收用。至於掖隷吏胥出身之干囑差除之弊。最宜一切嚴防。如是則公私自無相妨。各營何憚而不爲乎。倂令依此知悉。末端事。該大將事。何足責也。此則自本司量處。
정조 6년
李在學。以吏曹言啓曰。今此大報壇祭薦爼官。當以戶曹參議塡差。而戶曹參議朴取源。身病甚重。勢難將事云。不可無變通之道。令政院稟旨變通。何如。傳曰。許遞。口傳差出。
정조 6년
李在學。以兵曹言啓曰。今此幸行時。交龍旗預爲調習矣。今亦依前例。旗與竹出郊外試習之意。敢啓。傳曰。知道。
정조 6년
趙時偉。以兵曹言啓曰。今此幸行時。闕內入直訓鍊都監。局別將把摠哨官及內三廳將守門將。銅龍門把摠哨官等番單子。每中日入啓受點。趁期替直矣。今番則動駕相値。不得入啓受點。依例回鑾翌日入啓受點後。分所單子。亦爲書入。巡將監軍。亦以二十九日受點人員。三十日至。以爲仍察之意。敢啓。傳曰。知道。
정조 6년
趙時偉。以兵曹言啓曰。今此幸行時。侍衛禁軍。不可不點擇以行矣。各番禁軍中新受馬及病蹇不能致遠之類。依例推移替直之意。敢啓。傳曰。知道。
정조 6년
徐鼎修。以義禁府言啓曰。吏曹正郞金載瓚拿問處之事。傳旨。啓下矣。金載瓚今方待命。而閣臣則勿爲拿囚之意。曾有受敎。待開坐捧供之意。敢啓。傳曰。知道。
정조 6년
李在學。以義禁府言啓曰。奉常寺判官林鳳頀拿囚之意。敢啓。傳曰。知道。
정조 6년
李在學。以義禁府言啓曰。萬頃前前縣監李光彬拿問嚴處事。傳旨。啓下矣。李光彬時在濟州地云。依例發遣府書吏拿來。何如。傳曰。允。
정조 6년
弘文提學鄭民始疏曰。伏以。臣空疎顓蒙之一庸夫耳。乃殿下拔之寒素之中。置諸淸顯之列。前後揚歷。旣驟且濫。人皆歆羨其榮耀。臣方憂懼其福過。日夕悸恐。不知措躬之所。今又猝然進之館閣之班。責以詞翰之任。臣誠惝怳震惕。莫省其所以也。臣之不嫺文字。世人之所共知。設令通國。而更無一人操毫者。亦不當以是職而加諸臣。未知銓曹何所取而注擬。聖明何所簡而誤恩乎。噫。人於事爲。或有勉强而可能者。亦有可假飾而可爲者。若夫文字之技。苟非平素之所習。工夫之所到。則雖欲勉强。而戞戞乎不復出矣。雖欲假飾。而斑斑乎不可掩矣。駑駘竭蹶而終不及駿乘。隣女效顰而竟不類西子。分之有限。力所不及。臣縱欲貪榮冒寵。晏然承當。其於勉强假飾之不得。何哉。抑臣於此。竊有所憂慨者。國朝撰職。文苑最重。不可以資歷而居之。不敢以僥倖而得之。文自有定價。人自有公議。能文者磨厲而以待自至。無文者退縮而莫敢妄想。題目一出。人皆艶觀。于以鼓發人志。賁飾文風。其有補於治化。誠不淺淺矣。雖其世級寢降。人才日下。遴簡之道。漸不如古。而亦未有如臣之尤不近似。太不着題者。位著雖曰乏人。朝廷何患無才。而乃爲有苟簡無實之擧耶。從今以往。能文者將然曰。此子亦參文任。不足責也。無文字者。將躍如曰。彼夫尙然。文任吾亦可也。泯泯棼棼。將不免人心日惰。文風日隳。則其爲害世道而累聖簡。諒非細故。豈特微臣一身之不幸而已哉。臣受恩罔極。曾無報效。而反因賤臣之故。有足以惰人志而隳文風。則臣雖萬被罪罰。寧可以自贖乎。情迫意蹙。不敢雕篆漫辭。以踵例讓之故事。而召牌儼臨。亦末由趨承。伏乞聖慈。俯諒危懼之忱。亟遞臣提學之任。以重公器。以安私分。千萬幸甚。臣無任。答曰。省疏具悉。卿之此任。亦云晩矣。卿其勿辭行公。
정조 6년
藝文提學徐有隣疏曰。伏以。臣伏奉敎旨。以臣爲藝文提學者。噫。是何等淸選。而遽及乎臣也。臣自聞通擬驚魂靡定。及承除命。悸心冞切。對人而顔輒騂。提說而背先汗。生逢聖明。身致華顯。布衣之至願。薦紳之極榮。而臣反恐惕然。若無所容者。豈無以也。臣以孤露餘生。幼而失學。長又抛棄。一切文字。專不着刀。經史之所當講。子集之所當記。不接面目者。十居八九。雖緣門戶之零替。勉就科場之功令。而鉛槧所習。不過類俳之文。及乎倖竊濫第。亦復屬之笆籬。至若世所稱作家詞章。館閣騈儷。未窺閫奧。素昧體裁。尤況近年以來。屢忝藩寄。耳目之所濡染。心口之所慣熟。只在於詞訟簿書之間。尋常佔畢。全沒典雅。公私應副。太半俚俗。而猶且腐毫。若思操紙。無望立就。空疎卑劣。至於如此。而不恤濫竽之譏。徒占掌綸之美。臣未之聞也。文苑爲任。有國所重。自古膺是選者。皆是華國高手。文有定價。世有公議。月評所屬。題目始到。而間又或取地閥。或循聲望。無一於斯。未之擬焉。若臣則家世寒素。人器凡庸。其所不稱。不特不文而已也。故臣旣不以是自期。人亦不以是見待。詞垣一步。如隔天上。今於夢不到地。猝然擔着。土缶之受黃流。里調之登朱絃。其不爲之掩口而塞耳者。幾希矣。噫。生死夷險。惟上所使。外內尊卑。有命則趨。卽臣區區之忱。而至於是職。乃敢荐犯違傲。瀝血呼籲者。誠以華銜一日之縻。只增淸朝一日之羞故耳。此豈臣占便而然者。言非假飾。天實鑑臨。伏乞聖慈。俯賜諒察。將臣新授文任。亟命鐫改。使名器不至久玷。私分得以粗安。不勝大願。臣無任。答曰。省疏具悉。卿其勿辭行公。
정조 6년
壬寅二月二十七日巳時。上御誠正閣。禮房承旨同副承旨入侍時。左承旨徐有防。同副承旨徐鼎修。假注書趙衍德。記注官金健修金鳳顯。以次進伏訖。上曰。監試官牌去來知來。賤臣承命出回奏曰。尙無消息云矣。上曰。監試官若有在外人。則當爲再政。政官勿爲出去事。分付。賤臣承命出傳。上曰。監試官牌去來。更爲知入。賤臣承命出回奏曰。憲府大司憲李𡊠。掌令李澤徵進。尹行元。持平李錫夏牌不進。諫院正言柳儞進。其餘皆在外。故政院以變通啓辭。俄已入啓云矣。命書傳敎曰。違牌臺諫許遞。前望單子入之。又命書傳敎曰。十五啓。近來初見。宜示嘉奬之意。況登科四十五年。入臺三十八年云。沈屈亦極矣。掌令李澤徵僉中樞作窠。今日政擬入。又命書傳敎曰。弘文提學批下。卽爲牌招察任。又命書傳敎曰。臺諫有闕之代。今日政差出。命退。諸臣以次退出。
정조 6년
壬寅二月二十七日未時。上御誠正閣。右承旨與試官入侍時。右承旨李在學。假注書趙衍德。記注官金健修金鳳顯。一所試官前承旨金尙集。刑曹參判李敬懋。漢城左尹李昌運。司僕正朴聖泰。宣傳官具綜。都摠都事沈鑏。二所試官漢城右尹鄭一祥。行副司直李柱國。行副護軍李明運。掌樂正兪彦脩。宣傳官李栢然。都摠都事李尙烈。以次進伏訖。上曰。試官當以李漢昌改落點。原望付標以入。李明運還爲出去。可也。賤臣承命出。持入望單。上曰。近來科場罕設。武士輩必多作奸之弊。卿等各別照察。可也。尙集曰。武場與文試有異。其所奸弊。實難檢飭。而前後飭敎。旣有截嚴。則武士輩。寧有犯科之事乎。上曰。一二所間防奸。何處爲難乎。柱國曰。二所地甚廣闊。有難照察矣。上曰。今番試場。如戊戌年嚴飭。可也。柱國曰。臣等當竭力奉行矣。上曰。明日當試幾人乎。昌運曰。初日先試木箭。故似不過天地玄三字矣。柱國曰。臣則當爲留陣。而再明日午前。撤場入來。然後可以聚軍矣。上曰。當日勿爲撤場。只卿入來。可也。在學曰。御營大將李柱國。摠戎使李昌運。以試官當進慕華館矣。李柱國所佩命召。李昌運所佩密符命召及兼帶捕將大將牌傳令牌。何以爲之乎。上曰。限畢試間仍佩往來。可也。出擧條命試官先退。命書傳敎曰。法禁久則易解。且況設科甚罕。場中之紛競。理所必然。試官纔已召見面敕。而擧子輩或未知有飭敎。及其犯科之後。抵以重律。不幾於罔民。自試所知委京兆。亦令曉諭。亦於開場日。書揭傳敎。使武士無不知不聞之弊。命退。承史以次退出。
정조 6년
壬寅二月二十七日酉時。上御誠正閣。藥房提調入侍時。藥房提調鄭民始。左承旨徐有防。右承旨李在學。假注書趙衍德。記注官金健修金鳳顯。醫官吳道炯。以次進伏訖。上曰。玉堂前望。何以任自抄刪乎。此是三百年所無之事。政院何不照察以入乎。有防曰。此是事係銓郞。故雖有抄刪之擧。承旨不得干預矣。上曰。雖罪罷釁累之人。自在前望中。而今以無故行公之人。猝然拔望。是豈成說乎。如是之故。人心疑亂。莫可矯正。提調所見。果何如。民始曰。此甚不善爲之事矣。上曰。承旨亦有拔望之例乎。有防曰。或有遭罹。則果有此例。在前李秉模。以改正拔望矣。上曰。銓郞擧行。極爲駭痛。旣無釁累之跡。而置於迫隘之地。其在鎭安之道。寧有如許擧措乎。仍命書傳敎曰。凡有前望書入之命。勿論罷削竄謫。只謄前望入啓。自是不易之例。俄因玉堂一空。入直無人。政院有開政差出之請。而一日三政。徒涉張皇。以是前望列書之單。使之入啓矣。及觀望單。無故而見漏者有焉。問于該曹該曹。以爲日前郞官抄刪前望故然云。雖謂之變常之事。可也。抄史記刪詩書之語。予或聞之。至於已完錄已受點之玉堂前望抄刪云云。此誠前未有後未有之擧也。不料四百年流來銓法。壞了於一郞官之手。大抵銓郞復設。實非本意。聒耳之請。不可不從。不得不復舊制。而似此弊端。次第生出。業已逆料者。然抄刪前望之事。猶未能慮到。旣非所謂天下事無不有者耶。此而尋常看過。流害不知至於何地。該郞官金載瓚。先施刊削之典。仍令該府拿問處之。上曰。李判府事入城事。俄有自政院知入之敎。而尙無動靜。亦甚可怪矣。有防曰。果卽探知。而尙無消息云矣。命退。諸臣以次退出。
정조 6년
行都承旨嚴璹藥院進。左承旨李在學坐直。右承旨趙時偉坐。左副承旨金宇鎭坐直。右副承旨徐鼎修坐。同副承旨李獻慶坐。注書趙興鎭病李祖承仕直。假注書趙衍德藥院直。事變假注書李顯道仕。
정조 6년
傳于李在學曰。右副承旨推考房承旨入侍。
정조 6년
傳于趙時偉曰。左承旨入侍。
정조 6년
承旨前望單子入之。李獻慶落點。
정조 6년
吏曹口傳政事。以崔台衡爲戶曹參議。
정조 6년
傳于李在學曰。初二日詣皇壇奉審。行望位禮。仍行隷儀。該房知悉。
정조 6년
以香室受押單子。傳于徐鼎修曰。親押。
정조 6년
備忘記。原疏句語。雖無大段拶逼者。而較辨之擧。元非美俗。說去說來。自多不好光景。朝廷將無寧息之日乎。況重臣本來規模。最是信口爲病。驟看則跡似突兀。細究則心實空蕩。日前一疏。豈眞有傷害人之心也。重臣卽予所嚮用之人。苟無太過。豈可吹覓。無論此重臣他重臣。目下急務。惟在鎭安二字。此等等閑答對之章。亦不欲酬應。都正李獻永辭職上疏還下送。此後諸凡章奏。除非指陳衮躬闕遺。或官師繩律之言。一切勿爲呼望。敷敎如是其申勤。而政院有不遵飭令之事。烏可無重勘。竝須知悉。
정조 6년
趙時偉啓曰。卽者中樞府錄事來言。判府事李徽之。伏聞嚴敎惶懍之極。不敢偃處郊舍。來伏城外。恭俟嚴譴云。係是大臣去就。敢啓。傳曰。知道。
정조 6년
金宇鎭。以訓鍊都監言啓曰。元陵幸行時。禁御兩營軍替直草記批旨內。守摠營留陣。旣命置之。本局餘軍。休亦可矣。適會此時。禁御新番軍。又多留營云。各其本營。以留營軍替把。而建陽門入直軍。亦依此例。以新番軍替把。而還宮後。還爲替把事。知委兩營。可也。以本局隨駕軍兵及斥候伏兵。屛門把守軍實數單子。口傳下敎內。斥候伏兵。屛門把守軍。以禁御兩營新番軍磨鍊事下敎矣。何如是書入耶。單子還下。故只以隨駕軍兵。更爲書入。又於禁御營新番軍屛門把守外留營事。草記及御營廳新舊番一體留都草記。批旨內。屛門把守。旣用新番軍。則諸處入番。宜無異同。此後若値新舊番未換之時。依今番例定式施行可也事。命下矣。今此兵曹節目中。屛門把守斥候伏兵。以本局餘軍磨鍊。啓下本局。欲依節目擧行。則有違於昨年定式之下敎。節目中未及改付標之前。留都營亦難擧行。依定式改付標。俾無掣礙之弊。且臣日昨筵稟之時。只論內外營入直軍去就。而屛門把守。斥候伏兵事。未及提稟。不審之失。在所難免。惶恐待罪之意。敢啓。傳曰。知道。卿則勿待罪。兵曹之不有定式受敎。循例磨鍊。大是不察。判書鄭好仁。從重推考。卿其依此草記擧行。仍令兵曹元節目。卽爲改付標啓下。可也。